
На основу члана 138. став 1. Устава Републике Србије („Сл. Гласник РС“ бр. 98/06) и члана 31. став 2. Закона о Заштитнику грађана („Сл. Гласник РС“ бр. 79/05 и 54/07), у поступку контроле законитости и правилности рада Градске управе града Београда и градских општина Раковица, Земун и Палилула, поводом притужби више родитеља деце са сметњама у развоју, Заштитник грађана

У Т В Р Ђ У Ј Е

Поступање органа града Београда у обезбеђивању услуга додатне подршке детету и ученику у образовном процесу, оптерећено је пропустима на штету права детета са тешкоћама у развоју на квалитетно образовање и не доприноси одржавању и развоју инклузивног модела образовања постављеног Законом о основама система образовања и васпитања и Стратегијом образовања до 2020. године. 
На основу Уставом и законом прописаних овлашћења, Заштитник грађана упућује  Градској управи града Београда следеће
П Р Е П О Р У К Е
I
Потребно је да Градска управа града Београда без одлагања предузме мере из своје надлежности ради 
· обезбеђивања благовремености, ефикасности, законитости и континуитета у поступцима процене потреба детета и праћења ефеката предложених мера додатне подршке;
· успостављања механизама контроле законитости рада интерресорних комисија градских општина, нарочито поштовања прописаних рокова;
· обезбеђивања да интерресорне комисије изврше процену ефеката предузетих мера додатне подршке које су комисије препоручиле.
II

Потребно је да Градска управа града Београда без одлагања предложи надлежним органима града Београда доношење одговарајућих аката ради утврђивања надлежности Града и градских општина у финансирању и остваривању мера додатне подршке ученицима. 
III
Потребно је да Градска управа града Београда на ефикасан начин обавести интерресорне комисије градских општина о дужности да, у поступку процене потреба детета, процењују постојеће, а неискоришћене изворе подршке за дете унутар породице, школе и локалне заједнице, а мере додатне подршке које захтевају финансијска средства препоруче онда када постојећи ресурси не могу обезбедити детету потребан ниво подршке, уз јасно и детаљно навођење разлога због којих се услуге додатне подршке детету не могу обезбедити без ангажовања додатних средстава.
IV

Потребно је да Градска управа града Београда без одлагања предузме мере из своје надлежности ради обезбеђивања деци услугa додатне подршке које су интерресорне комисије већ препоручиле и услуга додатне подршке које препоруче након целовито спроведеног поступка процене потреба детета.
V

Потребно је да Градска управа, без одлагања, започне са прикупљањем података од значаја за планирање финансијских средстава за пружање додатне подршке детету и ученику.
VI
Потребно је да Градска управа убудуће врши редовну контролу над радом управа градских општина у обављању послова ради обезбеђивања мера додатне подршке детету и ученику, у циљу благовременог, ефикасног, правилног и законитог рада интерресорних комисија и управа градских општина.
VII
Потребно је да Градска управа града Београда о препорукама Заштитника грађана обавести управе градских општина.
Градска управа града Београда обавестиће Заштитника грађана о поступању по препорукама под бр. I, II, III, IV, V и VII у року од 60 дана од дана пријема овог акта.
Градска управа града Београда обавестиће Заштитника грађана о мерама које је предузела ради поступања по препоруци под бр. VI, у року од 60 дана од дана пријема овог акта.
Р а з л о з и

Подносиоци притужби обратили су се Заштитнику грађана због проблема у остваривању мера додатне подршке у образовању за њихову децу са сметњама у развоју, који се огледају у недоступности мера које су предложиле интерресорне комисије, односно у непоступању и неблаговременом поступању интерресорних комисија по захтевима за процену потреба детета. Сви подносиоци притужби и њихова деца живе у Београду.
Заштитник грађана је спровео поступке контроле законитости и правилности рада Градске управе града Београда, управа градских општина Раковица, Палилула и Земун, затражио изјашњења Министарства просвете, науке и технолошког развоја и Министарства рада, запошљавања и социјалне политике и одржао 18. 09. 2012. године састанак са представницима Министарства просвете, науке и технолошког развоја, Министарства рада, запошљавања и социјалне политике, Министарства здравља, Градске управе града Београда и координаторима интерресорних комисија градских општина Звездара, Раковица, Палилула, Нови Београд, Земун и Вождовац, па је на основу писмених изјашњења контролисаних органа, достављене документације и чињеница изнетих на састанку од 18. 09. 2012. године, утврдио следеће:

Интерресорна комисија Градске општине Земун је окончала поступак процене детета након шест ипо месеци од дана подношења захтева. Координатор интерресорне комисије је, на састанку који је 18. 09. 2012. године организовао Заштитник грађана, као разлог доцње навео низ организационих проблема и чињеницу да чланови интерресорне комисије не примају накнаду за свој рад.
Интерресорна комисија Градске општине Палилула примила је захтев подноситељке притужбе 07. 02. 2012. године, али по њему није спровела поступак процене потреба детета. Координатор ове комисије је, на састанку од 18. 09. 2012. године, навео да је интерресорна комисија, од формирања у новембру 2010. године, донела само три мишљења, јер су чланови комисије одбили да се ангажују због тога што нису били плаћени за свој рад.

У случајевима када су интерресорне комисије као меру додатне подршке предложиле пратиоца за личну помоћ детету, ова је мера деци остала недоступна, услед различитих ставова различитих органа о природи ове мере и обвезнику њеног финансирања и обезбеђивања. На састанку одржаном 18. 09. 2012. године, представници Градске управе града Београда навели су да је финансирање услуге личног пратиоца обавеза градских општина. Неке градске општине донеле су одлуку о финансирању ове и других мера додатне подршке и определиле и издвојиле средства за ту намену. Друге општине нису планирале средства, па не финансирају ни мере/услуге додатне подршке детету, нити рад интерресорних комисија. 
На састанку је такође изнета чињеница да интерресорне комисије често олако предлажу мере додатне подршке које захтевају додатна финансијска средства, а да претходно нису процениле могућности за пружањем истоветне подршке у оквиру дететовог окружења (породица, школа, друштвена заједница).
Правилник о додатној образовној, здравственој и социјалној подршци детету и ученику
 прописао је посредне и непосредне мере подршке детету, које захтевају додатна финансијска средства и које може да предложи интерресорна комисија
. Правилник се није бавио питањем финансирања мера додатне подршке, а саме мере подршке нису детаљно и прецизно уређене, што доводи до конфузије не само код родитеља деце, већ и код школа и органа који су дужни да обезбеде услугу (примера ради, ко може да буде пратилац за личну помоћ, да ли су потребне посебне компетенције и вештине, која је улога пратиоца у току наставе, да ли је то услуга образовања или социјалне заштите, итд). Из овог разлога, Заштитник грађана упутио је препоруку Министарству просвете, науке и технолошког развоја, Министарству рада и социјалне политике и Министарству здравља да ближе уреде и дефинишу мере додатне подршке, начин њиховог остваривања и финансирања, органе надлежне за обезбеђивање препоручених мера,  њихове обавезе и одговорности и механизам контроле спровођења мера подршке.
Процену потреба детета за пружањем додатне подршке врши интерресорна комисија, чије сталне чланове (представнике система здравствене заштите, образовања и социјалне заштите) именује управа јединице локалне самоуправе (општине или града), а повремене чланове - председник комисије
. 

Статутом града Београда
, градским општинама пренети су послови који се односе на образовање и у надлежности су јединица локалне самоуправе (превоз деце и њихових пратилаца ради похађања припремног предшколског програма на удаљености већој од 2 км и ученика основне школе на удаљености већој од 4 км од седишта школе; превоз, смештај и исхрану деце и ученика са сметњама у развоју, без обзира на удаљеност места становања од школе; превоз ученика на републичка и међународна такмичења
). 
Након ступања на снагу Правилника о додатној образовној, здравственој и социјалној подршци детету и ученику, јединице локалне самоуправе су биле у обавези да формирају интерресорне комисије, а град Београд је - без одговарајућих измена у Статуту - ову обавезу пренео на градске општине. На исти начин, Град је на градске општине пренео и обавезу остваривања (и финансирања) мера додатне подршке из надлежности јединица локалне самоуправе. У пракси, ово решење довело је до тога да су неке градске општине донеле одлуке о финансирању рада интерресорних комисија и финансирању предложених мера додатне подршке детету и у ту сврху обезбедиле финансијска средства, док друге општине то нису учиниле. Последица овакве организације на нивоу града Београда јесте да (не)постојање и обим додатне подршке у образовању непосредно зависи од тога у којој градској општини дете живи, односно школује се.
Када град Београд повери одређене послове градској општини, органи града врше надзор над радом органа градских општина у вршењу тих послова. Уколико орган градске општине не врши послове дуже од месец дана, орган града ће упутити упозорење, односно  преузети те послове уколико упозорење не отклони пропуст у раду градске општине
.

Поверавање послова из надлежности града Београда градским општима руковођено је принципима ефикасности и целисходности и не сме да постане извор разлика у остваривању права детета према месту пребивалишта, односно школовања. Поверавање послова не значи да ти послови више не припадају Граду; напротив, он остаје одговоран за њихово законито и правилно обављање, а нарочито је дужан да на својој територији обезбеди једнак положај деце у остваривању законом гарантованих права. 
Сврха оснивања интерресорних комисија је да се обезбеди стручна и целовита процена детета и да се определе мере додатне подршке потребне за дететово образовање. Целовит поступак процене потреба детета за пружањем додатне подршке подразумева да интерресорна комисија процени не само индивидуалне карактеристике и способности детета, већ и услове у дететовој породици, услове у школи коју дете похађа или ће похађати и карактеристике ширег дететовог окружења (друштвене заједнице). Ангажовању додатних мера подршке треба да претходи искоришћавање свих постојећих ресурса, а за то је неопходна свеобухватна процене постојећих, а неискоришћених извора подршке за дете.

Мишљење интерресорне комисије, као тела које је основао орган јединице локалне самоуправе, код родитеља деце и установа образовања и васпитања ствара оправдано правно очекивање да ће та иста јединица локалне самоуправе обезбедити детету услугу коју је њено стручно тело мишљењем предложило.
У конкретним случајевима, право деце подносилаца притужбе на образовање по инклузивном образовном моделу није остварено у пуном обиму, услед пропуста надлежних органа града Београда да предузму мере ради благовременог и ефикасног поступања интерресорних комисија и пружања детету оних мера додатне подршке које су интерресорне комисије, као стручна тела, препоручиле. Информација да неке од београдских интерресорних комисија не поступају по захтевима за процену потреба детета, а да код других постоји значајно кашњење у раду, чиме се доводи у питање образовање већег броја деце са тешкоћама у развоју, били су више него довољан разлог да Град Београд, преко својих органа, предузме мере које су му Статутом стављене у надлежност и да применом тих мера обезбеди законитост и правилност у раду органа за чији је рад одговоран. 
У случајевима у којима деци није учињена доступном мера додатне подршке препоручена мишљењем интерресорне комисије, органи Града и градских општина су родитеље деце довели у стање оправданог правног очекивања када је њихово стручно тело (интерресорна комисија) препоручило мере додатне подршке - пратиоца за личну помоћ детету, а надлежни органи потом ту исту услугу, без образложења, у потпуности ускратили.

Заштитник грађана има и виду и чињеницу да мере додатне подршке које захтевају додатна средства треба да се обезбеђују детету онда када се исцрпљени постојећи ресурси унутар породице детета, школе коју дете похађа или ће похађати и локалне заједнице у којој дете живи. Заштитник грађана уважио је и чињеницу да у досадашњој пракси интерресорне комисије нису или нису у довољној мери процењивале потенцијалне изворе подршке детету који не захтевају додатна средства, чиме се ствара ризик од нерационалног исцрпљивања ионако скромних материјалних ресурса. Стога се препоруке Заштитника грађана односе на мере додатне подршке које су интерресорне комисије већ препоручиле и тиме родитеље довеле у стање оправданог правног очекивања, и оне мере које интерресорне комисије у будућем раду буду препоручивале након целовите процене детета, његових потреба и постојећих извора подршке.
На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Градској управи града Београда, у циљу отклањања пропуста, унапређења рада органа управе и спречавања сличних пропуста у будућности. 

	 ЗАМЕНИЦА ЗАШТИТНИКА  ГРАЂАНА

	

	Тамара Лукшић – Орландић


	Доставити:

· копија Министарству просвете, науке и технолошког развоја 
· копија Министарству рада, запошљавања и социјалне политике
· копија Министарству здравља
· копија Повереници за заштиту равноправности
· копија подносиоцима притужби
· копија Управи ГО Раковица
· копија Управи ГО Земун
· копија Управи ГО Палилула
· копија Управи ГО Звездара
· у списе предмета



� "Сл. гласник РС", бр. 63/2010


� чл. 4. Правилника о додатној образовној, здравственој и социјалној подршци детету и ученику


� чл. 7. Правилника о додатној образовној, здравственој и социјалној подршци детету и ученику 


� "Сл. лист града Београда", бр.  39/08 и 6/10


� чл. 77. Статута града Београда


� чл. 88. и 89. Статута града Београда

